บสก.โชว์ผลงาน 9เดือนรายได้ทะลุหมื่นล้าน
&nbsp;บสก. โชว์ผลงาน 9 เดือนปีนี้ มีผลเรียกเก็บที่เป็นเงินสด 10,487 ล้านบาท คิดเป็นกำไร 2,353.72 ล้านบาท คาดทั้งปีทำผลงานเข้าเป้า 11,963 ล้านบาท&nbsp;&nbsp; พร้อมให้ความช่วยเหลือลูกค้าที่ประสบภัยน้ำท่วม พักชำระหนี้ 6 เดือน หรือ 1 ปี
28 ต.ค. 2553

บสก. โชว์ผลงาน 9 เดือนปีนี้ มีผลเรียกเก็บที่เป็นเงินสด 10,487 ล้านบาท คิดเป็นกำไร 2,353.72 ล้านบาท คาดทั้งปีทำผลงานเข้าเป้า 11,963 ล้านบาท   พร้อมให้ความช่วยเหลือลูกค้าที่ประสบภัยน้ำท่วม พักชำระหนี้ 6 เดือน หรือ 1 ปี
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์  จำกัด (บสก.) เปิดเผยถึงผลการดำเนินงานในช่วง 9 เดือนที่ผ่านมา (มกราคม - กันยายน 2553) ว่า บสก.   มีรายได้จากการปรับโครงสร้างหนี้และจำหน่ายทรัพย์รวมทั้งสิ้น 10,487 ล้านบาท คิดเป็น 116.88% จากเป้าหมาย 9 เดือน ที่จำนวน 8,972 ล้านบาท และมีกำไรสุทธิ 2,353.72 ล้านบาท คาดว่าทั้งปีจะสามารถทำผลงานได้ตามเป้าหมาย 11,963 ล้านบาท และมีกำไรสุทธิ 2,000 ล้านบาท
ทั้งนี้ปัจจุบัน ณ กันยายน 2553 บสก. มีสินทรัพย์ด้อยคุณภาพ (NPL) อยู่ในความดูแลทั้งสิ้น 44,696 ราย คิดเป็นมูลค่า 233,519 ล้านบาท ขณะที่มีทรัพย์สินรอการขาย (NPA) จำนวน 14,589 รายการ คิดเป็นมูลค่า 37,902 ล้านบาท โดยในช่วงที่ผ่านมาได้เพิ่มขนาดสินทรัพย์ ด้วยการรับซื้อรับโอน NPL และ NPA จากสถาบันการเงินรวมมูลค่า 15,792.08 ล้านบาท   นายสุเมธกล่าวว่า บสก.ความช่วยเหลือกับลูกค้าที่ประสบภัยพิบัติน้ำท่วมในหลายจังหวัดขณะนี้ ว่า ได้สั่งการไปยังภาค และสำนักงานต่างๆ ให้ลงพื้นที่ เพื่อรับทราบปัญหาของลูกค้าว่ามีความเป็นอยู่อย่างไรบ้าง เพื่อนำข้อมูลเหล่านี้ส่งมายังสำนักงานใหญ่ เพื่อประเมินสถานการณ์และให้ความช่วยเหลือแก่ลูกค้าของ บสก. ต่อไป โดยหากลูกค้ารายใดประสบปัญหาอย่างหนักจากเหตุการณ์ดังกล่าว ก็จะพิจารณาพักชำระหนี้ในระยะเวลา  6 เดือน หรือ 1 ปี ขึ้นอยู่แต่ละรายกรณี   อย่างไรก็ดี ในโอกาสที่ บสก. ครบรอบ 12 ปี ยังได้เตรียมจัดงาน  “BAM’s Love Song Concert” ในวันที่ 13  พ.ย.  2553 ณ Royal Paragon Hall เพื่อคืนกำไรให้กับลูกค้า บสก. ได้ร่วมกันหวนรำลึกถึงบทเพลงแห่งความรักกับ 7 นักร้องดังค่ายแกรมมี่ จากอดีตจนถึงปัจจุบัน และนอกจากกิจกรรมบันเทิงที่มอบให้ในงานนี้แล้ว     เพื่อเป็นการช่วยเหลือด้านสังคม บสก. ยังได้เตรียมมอบเงินบริจาคให้แก่มูลนิธิธรรมรักษ์ วัดพระบาทน้ำพุ จำนวน 1 ล้านบาท เพื่อช่วยเหลือผู้ป่วยโรคเอดส์อีกด้วย 
ขณะเดียวกัน เพื่อเป็นการฉลองในโอกาสพิเศษดังกล่าว บสก. ได้มอบโปรโมชั่นพิเศษสุดให้กับลูกค้าของ บสก. ลุ้นรับห้องชุดพักอาศัย 12 ยูนิต ในราคายูนิตละ 12 บาท และบัตรกำนัลท่องเที่ยวทั่วไทยฟรี จำนวน 12 รางวัล ซึ่งเป็นโปรโมชั่นพิเศษสุดที่ บสก. ได้มอบให้กับลูกค้า